Aroztegia (proiektua)

Aroztegia, edo Arozteguía, Lekarozko auzo horretan (Baztan), Nafarroa Garaian, egin asmo den etxegintza proiektu handi bat da. Proiektuak 225 etxebizitza, 135 gelako hotel bat eta 46 hektareako golf zelai bat biltzen ditu. UPNk onartu zuen 2016an, eta PSNren zein Geroa Bairen onespena izan du. Palacio de Arozteguia SL konpainiak sustatzen du. 

Eraikitzeko lanak 2021eko apirilean hastekoak ziren, Covid-19 pandemiaren erdian eta oposizioko herri mobilizazioen artean, baina herri protesten erdian, urte bereko maiatzean eten ziren. Sustatzaileak 43 milioi euro erreklamatu zituen kalte-ordainetan. Proiektuak ez du Baztan osatzen duten herrien onespenik.
300px|Aroztegia proiektuaren mapa|eskuinera|frameless

 Bilakaera 
Proiektuak berehala harrotu zituen kontrako iritzi eta jarrerak. 2016an, "Aroztegia eta gero zer?" plataformak lehendabizi. Baztango Batzar Nagusiak arbuiatu egin zuen Aroztegia proiektua, inposiziotzat hartuz. Hainbat mobilizazio antolatu ziren Baztanen eta Nafarroan. Ekologiaren, herri borondatearen eta eskualdeko herri nortasunaren eta herri euskal kulturaren kontrako erasotzat hartu izan da, eragingo lituzkeen kalte handiak gogora ekarriz.

Palacio de Arozteguia SLk, berriz, 50.000 euroko kalte ordaina eskatu zien plataformako zazpi kideri, "prentsaurreko batean parte hartzeagatik". Enpresa horrek, gainera, Joseba Otondo eta Garbiñe Elizegi (EH Bildu) Baztango alkate eta alkate-ohiaren kontra jo zuen, prebarikazioa leporatzen zien demanda bat aurkeztuz 2016ko maiatzaren 2an. EH Bilduk "UPNren pozoitutako herentziatzat" jo zuen.

Auzitegiek Garbiñe Elizegiri isuna jarri zioten proiektuari "hirigintza pelotazo" deitzeagatik. 2016ko ekainaren 5ean, proiektuari buruzko herri galdeketa egin zen Baztanen, eta bozkatu zutenen % 80k kontra egin zuten. Hamar alkatek emaitza onartzea eskatu zioten Nafarroako Gobernuari. Manu Aierdi Nafarroako Gobernuko presidentea Baztanen egon zen urte bereko abenduaren 23an; proiektuak "interes turistikoa" duela esan zuen, eta aurka zeudenei "ikuspegi globala" galdegin zien. 2017ko abenduaren 27an, Nafarroako Gobernuak behin betiko onartu zuen Aroztegia proiektua, Baztan, Etxalar eta Ultzamako udalen alegazioak baztertu ondoren.

Protesten eta borroken erdian, 2021eko maiatzean obrak geldiarazi egin ziren, eta bertako hainbat herritarrek eta proiektuaren kontrako mugimenduak besta batez ospatu zuten hurrengo urteko maiatzean. Haatik, 2022ko ekainean, proiektuaren sustatzaileak 43 milioi euro erreklamatu zituen kalte-ordainetan.

2024ko uztailaren 16an jakinarazi zenez, Nafarroako Auzitegi Nagusiak hogei urteko kartzelaldia eskatu zuen guztira zuen zazpi herritarrendako, obrak geldiaraztearren. 56.000 euroren isuna ere ezarri zieten. «Talde kriminal antolatu bat izatea» leporatu zieten akusatuei. Herritarrek Nafarroako Gobernuari eskatu zioten «UGEPa bertan behera uzteko»,UGEP da Udalez Gaindiko Eragina duen Plana. eta Euskal Herriari elkartasunerako deia egin zioten. 2025eko maiatzean, epaiketa hasi zen, baita elkartasunezko kanpaldi bat ere.

 Aroztegiaren aurkako akanpada 
2021eko apirilaren 8an proiektua gauzatzeko obrak hasi baziren, protestariak obrak geldiarazten saiatu ziren hondeamakinen aurrean jarriz. Apirilaren 16an, bestetik, Aroztak herri ekimenak lursailetan aurkako erresistentzia-akanpada egitera deitu zuten. Baztango nahiz kanpoko jendeak akanpada antolatu zuten bertatik proiektu txikitzailea gera arazteko asmoz. Astebete ondoren, TEX enpresaren makinak lekutik eraman zituzten eta ekologistek akanpada altxatu zuten, aldi berean, maiatzaren 15ean, Elizondon, manifestazio batera deituz.

2025eko maiatzean, epaiketaren bezperetan, Aroztegiko Elkartasun Komiteak zazpi auzipetuen absoluzioa aldarrikatzeko kanpaldia antolatu zuen, maiatzaren 4tik 10era, Elizondoko Plazan. Aldi berean, ekimen anitz iragarri zituzten, baita auzi garairako mobilizazioak ere, elkartasuna albait zabalena izan zedin.

 Epaiketa 
2021eko apirilean Lekarozen (Baztan, Nafarroa) Aroztegiko obrak geldiarazteko egin zituzten kanpaldiengatik, guztira hogei urteko kartzela zigorra eta 56.000 euroren isunak eskatu dituzte zazpi baztandarrentzako. Ernairen ustez, auzia ez da «bakana», ezta «ausazkoa» ere; are, iritzi dio «sistema kapitalista, ekozida eta zisheteropatriarkalari» mesede egiten dion aurrekari bat sortu nahi dutela, eta ziur da mugarria ezarriko duela «herri mugimenduen kriminalizazioan». Aroztegiko auzipetuei babesa erakusteko, herritarrak mobilizatzera deitu zituzten otsailaren 1erako, Iruñean. 

Manifestazioa Aroztegiko Elkartasun Komiteak antolatu zuen, eta milaka pertsona elkartu ziren Iruñeko kaleetan, antolatzaileen esanetan 18.000 lagun. Lekarozen (Baztan, Nafarroa) eraiki nahi zen hirigintza proiektu «espekulatzailearen eta suntsitzailearen» aurka egin zuten protesta, eta galdegin zuten Aroztegiko auzian epaituko zituzten zazpi herritarrak absolbitzeko, Lurraren defentsan, kriminalizaziorik ez lelopean. «Absoluzioa eskatu nahi dugu, eta horrez gain, salatu nahi dugu Aroztegiko proiektua martxan dela oraindik, eta Nafarroako Gobernuak babesten duela, udalerriz gaindiko eragina duen plana den heinean», salatu zuen auzipetuetako batek, Aintzane Ariztegik. Epaiketa: otsailean egitekoa zen, baina maiatzaren 19tik 23ra bitartean eginen dute.

2025eko maiatzean, akusatuen kontrako epaiketa hasi zen. Zazpi pertsona zeuden auziperaturik, eta guztira, 20 urteko kartzela zigorra eta 56.000 euroko isuna eskatzen zitzaien zazpi auzipetuei. Haietako seik beren abokatuen galderei erantzun zieten soilik; Garbiñe Elizegik, berriz, galdera guztiei, eta adierazi zuen «sorgin ehiza batean» sentitu zela. Guztiek azaldu zuten ekintza baketsuak egin zituztela. Kontrako aldean, akusazioren hiru lekukok (bi guardia zibilek eta hirigintza proiektuaren bazkideetako batek) adierazi zuten akusatuek «talde antolatua» osatzen zutela.

2025eko irailean Nafarroako Justizia Auzitegi Nagusiak ebatzi zuen auzipetuek ez zutela kartzelara joan beharko, baina guztiek isunak ordaindu beharko zituztela: protestetan identifikatu zituzten aldien araberako isuna izanen zen, gehienez 9.900 eurokoa. Epaiaren arabera, zazpi auzipetuek obrak gelditu zituzten eta langileen lana oztopatu zuten, eta, hortaz, derrigortze delituagatik akusatu zituzten; baina ez zegoen froga nahikorik «talde kriminal» bat zirela ondorioztatzeko. Sententzia ez zen irmoa, eta helegitea aurkezteko atera irekita uzten zuen. 

2025eko irailaren 19an, Nafarroako Auzitegi Nagusiak sententzia eman zuen auziaren gainean: zazpi auzipetuek ez zuten kartzela zigorrik bete beharko, baina isunak ordaindu beharko zituzten. Auzitegi horrek ebatzi zuen ez zegoela frogarik «talde kriminal» bat zirela ondorioztatzeko. 2026ko urtarrilean, Iruñeko 3. Zigor Epaitegiak baztertu egin zuen Aroztegi makroproiektuaren sustatzaileek jarritako helegitea, «banda kriminaleko kide» zirela argudiatuz aurkeztua. Hala ere, azken hitza Espainiako Auzitegi Gorenak izan zezakeen. 

 Oharrak 

 Erreferentzia 

 Ikus, gainera 
 Itoizko urtegia
 Yolanda Barcina
 Larrungo tren ttipia

 Kanpo estekak 
 Garbi Elizegi eta Aintzane Ariztegirekin elkarrizketa Argian, 2021/05/02.
 Aintzane Ariztegirekin elkarrizketa 2025/02/03.
 Erran astekariko auziaren eskema historikoa
Kategoria:Nafarroa Garaiko politika
Kategoria:2021eko gertakariak
Kategoria:Ingurumen arazoak
Kategoria:Lekaroz
Kategoria:2021eko eztabaida eta eskandaluak
Kategoria:2025 Euskal Herrian